Die simboliek van die brandoffer en spysoffer in die Ou Testament soos deur God self voorgeskryf gedoen moes word, het volledige betekenis aan skuldbelydenis gegee: Die kop van die dier wat geoffer is het die setel van die mens se denke verteenwoordig; die gewaste binnegoed die mens se diepste innerlike; die dier se pote die mens se hande en voete wat aan God gewy moet word; ook mag daar geen suurdeeg in 'n spysoffer wees nie wat bedekte motiewe sou verteenwoordig; ook geen heuning nie want dit was verteenwoordigend van opgesmuktheid. Die soenoffer aan God moes dus in alle opsigte opreg, rein en volledig gebied word. Wat verstaan ons in hierdie moderne tye nog van soveel opregtheid?
Ds. A.E van den Berg
Narsisme is 'n persoonlikheidsafwyking wat weens 'n oordrewe sin van eie belangrikheid ontstaan. Dis aan 'n Griekse mite ontleen wat vertel van Narsissus, 'n buitengewoon aantreklike jongman, wat 'n profesie van 'n blinde profeet ontvang het dat hy baie oud sou word indien hy nooit sy eie gesig sou sien nie.
By geleentheid wou hy sy dors in 'n waterpoel gaan les toe hy sy gesig sien en ter stond daarop verlief geraak het. As hy buk om van die water te drink, het die beeld van sy gesig verdwyn. Bang om dit te verloor, het hy daarna bly kyk waarna hy later van dors gesterf en die narsingblom met sy geboë steel op daardie selfde plek opgekom het.
Hierdie mite waarsku teen oordrewe selfliefde. So 'n selfliefde laat 'n mens so in sy eie ego verstrengel raak, dat hy uit voeling met die werklikheid raak en as't ware emosionele selfmoord pleeg. Mans is meer tot narsisme geneig as vroue. Dis 'n persoonlikheidversteuring wat deur 'n samestelling van genetiese en omgewingsfaktore gevorm is. Navorsing het bevind dat buitensporige ouerbewondering, vrye teuels en gebrekkige tuisdissipline 'n teelaarde vir narsisme is. Gewoonlik is net een van die ouers daarvoor verantwoordelik!
Narsissisme het volstrek niks met die selfliefde te doen wat God welgevallig is nie. Dis eerder 'n valse sin van eiewaan en belangrikheid en word gou 'n gerieflike bos waaragter talle diepliggende, onsekere gevoelens verberg word.
Narsiste glo dat hulle baie spesiaal is en slegs deur spesiale mense verstaan sal word. Hulle ag hulself beter as enigiemand anders en dring selfs op erkenning aan vir dit wat hulle nie verdien nie. As hulle oor hul beroep of verhoudings praat, val die klem sterk op hul eie voortreflikheid en hoe bevoorreg diegene is wat hulle wenspad kruis. Narsiste is die sleutelspelers en ander mense slegs byspelers.
Vroulike narsiste belas graag ander met hul emosionele bagasie net om simpatie te verkry en die aandag op hul probleme te vestig. Hulle soek gedurig na aandag. Dit raak amper soos 'n dwelmmiddel waarvan hulle net nie genoeg kan kry nie en pootjie hulle in die proses.
Narsiste toon weinig berou. Dit wat by hulle na berou lyk, is oëverblindery en vals. Hulle voel in werklikheid net jammer vir hulself en gee ander die skuld vir hul mislukkings. Daarbenewens is hulle meester-manipuleerders en gunssoekers hetsy in die werksopset, gesinslewe, vriendskappe of erotiese verhoudings. Veral laasgenoemde.
Hulle gaan dikwels liefdesverhoudings aan en raak net so vinnig daarvan ontslae, gewoonlik met mense wat hulle nie eens goed ken nie. Hul aanvanklike bewondering vir die teenoorgestelde geslag is in werklikheid 'n kompliment vir hul eie skyn-volmaaktheid. Sodra die betrokke persoon nie verder aan die verwagting voldoen nie, word na 'n volgende persoon verskuif want vir 'n narsis moet alles volmaak wees!
Sulke mense leef in 'n fantasiewêreld, lieg maklik oor fop-sukses en kritiseer almal en alles wat hul fantasiewêreld bedreig. Hulle is soos 'n ballon wat geleidelik lug verloor en slegs deur volgehoue aandag en erkenning verder kan sweef. Mense wat vir hul skyn val, voorsien die nodige lugtoevoer. Narsiste stel in niks anders belang as om iets uit ander te put nie. Hulle gee nie 'n flenter om vir ander se gevoelens nie en bedrieg selfs hul naaste familie. Mense is slegs van nut as iets uit hulle verkry kan word. As hulle hul doel gedien het, is hulle van geen verdere nut nie en word opsy geskuif.
Narsiste kom sjarmant voor en is baie gesteld op hul voorkoms. Sommige bring soms lang tye voor 'n spieël deur. Hulle praat dikwels baie hard en gebruik handgebare om sekere dinge te beklemtoon en sal selfs ooglopend verveeld voorkom as 'n gesprek hulle nie aanstaan nie. Narsiste het geen behoefte aan vriende nie, maar wel aan bewonderaars.
Dalk herken jy nou die narsis in jou lewe. Weet dat die probleme in julle verhouding nie oplosbaar is nie; hy of sy sal jou gedurig die skuldige maak en sal nooit verander nie. Narsiste verander nooit! Maak 'n plan en neem verantwoordelikheid vir jou eie lewe – kom weg van jou narsis!